Konkurrencen 'Verdens vildeste brobyggere' bliver i år afviklet i Aalborg. Her skal tre hold studerede fra 12 forskellige faggrupper dyste om at bygge bro, bogstaveligt talt. TV2 Nord følger konkurrencen og i dag skulle de håbefulde brobyggere , i bedste Løvens Hule-stil, præsenterer deres ideer over for et panel af byggeeksperter. - Vi er spændte. Vi er glade for vi at der er nogen, der gider høre på vores skøre ideer, siger Søren Justesen, inden han skal til at præsentere sin gruppes forslag til en buebro over C.W. Obels kanal i Aalborg Vestby. - Jeg er sikker på, det bliver modtaget fantastisk, griner Søren Justesen, der til dagligt læser bygningsingeniør på UCN. Det er tredje gang konkurrencen bliver afviklet. De to første år var i København og Fredericia. Nu er turen kommet til Aalborg, hvor tre hold skal bygge hver deres brotype, og i år afprøver arrangørerne for første gang et koncept, hvor deltagerne skal fremlægge deres planer over for dommerne. - De kan sidde ansigt til ansigt foran alle dommerne og blive lidt skarpere på, hvordan de her broer skal bygges. Det her med virkelig at stille skarpt ind på, hvad er det vi vil, og dommerne kan prikke lidt til dem, forklarer projektleder for Verdens Vildeste Brobyggere, Emma Graversen til TV2 Nord. Slap gennem Løvens Hule De unge nordjyske brobyggere slipper gennem byggeeksperternes hule og ikke mindst bygen af spørgsmål. - Det var da fantastisk. Det var en lettelse lige at få bekræftet de ting, vi har arbejdet så hårdt på og få en god tilbagemelding på det, fortæller Søren Justesen. Fremlæggelsen af af planen for buebroen bliver kaldt den bedste i konkurrencens historie. Men: - At de måske er ret optimistiske kan måske diskuteres, men det er altid fantastisk at arbejde med unge mennesker, der har en kæmpe jahat på, siger dommer og bygningsingeniør hos Ramboll, Mia Kastrup. De nordjyske studerende skal nu i gang med at bygge elementerne til deres bro. Finalen foregår over syv timer den 2. juni, hvor de tre hold bygger hver deres bro samtidigt over C.W. Obels kanal. Finalen er åben for alle.

Opsummering:
Unge brobyggere fik kamp til stregen.